title: "Autonavigasjoon"
text: "Autonavigasjoon m\u00e5\u00e5get d\u00e5t m\u00f6\u00f6lik, \u00e5ltens tu bestimen weer huum as. D\u00e5t \u00e5rbet ma d\u00e5t GPS (Global Positioning System), w\u00e5t funksign\u00e5\u00e5le foon spezielle satellite benj\u00fctet. Da siinje \u00e5ltens hiilj presiis jare posisjoon \u00e4n j\u00fc tid foon j\u00fc siinjing. D\u00e5t navigasjoonsr\u00e4ischup empf\u00e5ngt s\u00fc\u2019n sign\u00e5\u00e5l, schucht aw j\u00fc klook h\u00fc lung d\u00e5t sign\u00e5\u00e5l unerw\u00e4is w\u00e4\u00e4n as \u00e4n koon dan ma j\u00fc hiilj bek\u00e5nde funkgauih\u00e4id ber\u00e4\u00e4gne, h\u00fc fiir di satellit wach as.\n\nH\u00fc maning satellite? \nWan huum n\u00fc in d\u00e5t auto ma s\u00fc\u2019n r\u00e4ischup k\u00e4\u00e4rt, \u00e4n huum empf\u00e5ngt \u00e5\u00e5n satellit di boowen Hamb\u00f6rj as \u00e4n n oudern boowen Kopenhagen, dan wiitj huum \u00e5ls\u00fc, h\u00fc fiir huum foon Hamb\u00f6rj as \u00e4n h\u00fc fier foon Kopenhagen \u00e4n deerma san da tou m\u00f6\u00f6like st\u00e4\u00e4se foon d\u00e5t auto aw d\u00e5t fl\u00e5che l\u00f6nj hiilj \u00e4n \u00e5\u00e5l bestimd. \n\nAm n\u00fc tu waasen, huk foon da tou d\u00e5t rucht st\u00e4\u00e4 as, br\u00fckt huum \u00e5ls\u00fc nuch n treeden satellit, t.b. boowen Kiel. Deerma koon dan tuglik uk di H\u00f6\u00f6gde fer\u00e5rbed w\u00e5rde, s\u00fc d\u00e5t huum deerma uk in da b\u00e4rje kiire koon. Eentlik jeeft d\u00e5t bai trii satellite uk nuch n tweeden punkt, ouers di fant huum twaie s\u00fc huuch as da satellite boowen di wr\u00e5\u00e5louerfl\u00e4che \u00e4n as deeram in e autoferkiir \u00fcnm\u00f6\u00f6lik.\n \nOuerd\u00e5t d\u00e5t navigasjonsr\u00e4ischup hiilj presiis j\u00fc tid waase m\u00f6tj, br\u00fckt huum deerfor uk nuch n fiirden satellit. Ouerd\u00e5t huum dan intwasche di \u00e4ine l\u00e5\u00e5ge wiitj, koon huum jare oufst\u00e5nd \u00fcnoufhingi bestime \u00e4n deerma j\u00fc tid foon emf\u00e5ng, d\u00e5t as duch tid foon siinjing plus r\u00e4iseduur foon d\u00e5t sign\u00e5\u00e5l. (Nat\u00f6rlik wiitj huum d\u00e5t jarst tooch j\u00fc tid \u00e4n di \u00e4ine l\u00e5\u00e5ge dan ai presiis, ouers d\u00f6\u00f6r widerh\u00e5\u00e5len kamt huum \u00e5lt t\u00e4chter bai di rucht wjart).\n\nD\u00e5t navigasjoonsr\u00e4ischup \n\nD\u00e5t as, d\u00e5t d\u00e5t m\u00f6\u00f6lik m\u00e5\u00e5get. D\u00e5t seecht automatisch aw arken mom\u00e4nt da starkste satellite, ber\u00e4\u00e4gnet j\u00fc posisjoon \u00e4n j\u00fc kiirruchting \u00e4n wist d\u00e5t dan \u00e5lens aw n latjen schirm in form foon n triidimension\u00e5\u00e5l koord. Deerbai wist d\u00e5t dan uk nuch j\u00fc gauih\u00e4id, \u00e4n h\u00fc lung d\u00e5t nuch as eefter di n\u00e4iste oufsliik.\n\nHuum koon deer s\u00fcgoor j\u00fc adr\u00e4s \u00f6njbringe, weer huum haane wal \u00e4n dan w\u00e5rt huum deer g\u00e5ns moi for j\u00fc d\u00f6\u00f6r oufl\u00e4\u00e4werd, bit aw hu meetere presiis! S\u00fcgoor koon huum ham wise l\u00e4tje weer staue san \u00e4n weer gauih\u00e4idskontrolle (m\u00f6tj huum ai!). \n\nWan huum iinjsen foon di \u00f6njj\u00e4\u00e4wene w\u00e4i oufwikt, dan f\u00e5ngt d\u00e5t r\u00e4ischup gliks wi \u00f6nj, da naie dooten tu ferr\u00e4\u00e4gnen. D\u00e5t w\u00e5\u00e5rt oofting hu minute, ouerd\u00e5t dan da \u00f6njn\u00e4iernde ber\u00e4\u00e4gninge foon n\u00e4ien \u00fctf\u00e4\u00e4rd w\u00e5rde m\u00f6nje.\n\nKoorde \nAm tu wisen weer huum ham ma j\u00fc s\u00fc bestimde posisjoon befint, \u00f6njth\u00e5lt d\u00e5t navigasjoonsr\u00e4ischup elektronische Koorde. Bai en goue Marke koon huum deer oofding n\u00e4ie for dilleese, s\u00fc d\u00e5t \u00e5l da \u00e4nrenge in d\u00e5t weegesystem matiinjs ma apn\u00fcmen w\u00e5rde.\n\nLinks \n Navigationssysteme Testberuchte\n GPS-Empf\u00e4nger Testberuchte\n Fotos \u00e4n infos tu d\u00e5t jarste autonavigasjoonssystem: di Electro Gyrocator foon Honda\n\nF\u00fcsiik\nT\u00e4chnik"